รัฐบาลไทย-ข่าวทำเนียบรัฐบาล-รมว.สุชาติ แจงเงื่อนไข ใครมีสิทฺธิกู้เงินกองทุนผู้รับงานไปทำที่บ้าน รับดอกเบี้ย 0%
วันจันทร์ที่ 11 เมษายน 2565
รมว.สุชาติ แจงเงื่อนไข ใครมีสิทฺธิกู้เงินกองทุนผู้รับงานไปทําที่บ้าน รับดอกเบี้ย 0%
นายสุชาติ ชมกลิ่น รัฐมนตรีว่าการกระทรวงแรงงาน แจงคุณสมบัติผู้มีสิทธิกู้ยืมเงินจากกองทุนผู้รับงานไปทําที่บ้าน พร้อมรับดอกเบี้ย 0% ในงวดที่ 1 -12  หลังมีผู้สนใจและสอบถามหลักเกณฑ์เข้ามาเป็นจํานวนมาก
โดยคุณสมบัติของผู้กู้จะต้องเป็นผู้รับงานไปทําที่บ้านที่จดทะเบียนไว้กับกรมการจัดหางาน มีการดําเนินการร่วมกันมาแล้วไม่น้อยกว่า 3 เดือน มีผลการดําเนินการและมีรายได้จากการรับงานไปทําที่บ้านหรือมีหลักฐานการรับงานไปทําที่บ้านจากผู้จ้างงาน มีสถานประกอบการที่สามารถติดต่อได้ ซึ่งมีได้ทั้งประเภทบุคคลและกลุ่มบุคคล
“พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน มีความห่วงใยพี่น้องแรงงานที่ได้รับผลกระทบจากการแพร่ระบาดของโรคโควิด - 19 โดยเฉพาะแรงงานนอกระบบ และกลุ่มเปราะบางที่ต้องการทํางาน มีรายได้ และยังมีศักยภาพ แต่ไม่มีโอกาสเข้าถึงแหล่งเงินทุน โดยกําชับกระทรวงแรงงานดูแลช่วยเหลืออย่างเท่าเทียม ทั่วถึงเพื่อให้สามารถก้าวต่อไปได้ภายใต้สถานการณ์โควิด – 19 ซึ่งในปีงบประมาณ 2565 กรมการจัดหางานได้รับอนุมัติวงเงินกู้ยืม จํานวน 5,000,000 บาท โดยให้ลดอัตราดอกเบี้ย เพื่อบรรเทาความเดือดร้อนแก่ผู้รับงาน/กลุ่มผู้รับงานไปทําที่บ้าน จากร้อยละ 3 ต่อปี ลดเหลือร้อยละ 0 ต่อปี งวดที่ 1-12 โดยสามารถยื่นคําขอกู้ตั้งแต่วันที่ 1 ตุลาคม 2564 - 31 สิงหาคม 2565 ณ สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัด ในท้องที่ที่ผู้รับงานไปทําที่บ้านได้จดทะเบียนไว้กับกรมการจัดหางาน” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กองทุนผู้รับงานไปทําที่บ้านของกรมการจัดหางานพร้อมให้บริการแก่ผู้จ้างงานที่ต้องการจะส่งงานให้กับผู้รับงานไปทําที่บ้าน ประชาชนทั่วไปที่ต้องการจะรับงานไปทําที่บ้าน และผู้รับงานไปทําที่บ้าน ซึ่งมีหลักเกณฑ์ วิธีการ และเงื่อนไขเกี่ยวกับการให้กู้เงินและการชําระหนี้เงินกู้ ดังนี้
กรณีบุคคล วงเงินกู้ 1 - 50,000 บาท ชําระคืนภายใน 2 ปี มีคุณสมบัติดังนี้
1. ต้องเป็นผู้รับงานไปทําที่บ้านที่จดทะเบียนกับกรมการจัดหางาน
2. มีผลการดําเนินการและมีรายได้จากการรับงานไปทําที่บ้านหรือ มีหลักฐานการรับงานไปทําที่บ้านจากผู้จ้างงาน
3. มีทรัพย์สินหรือเงินทุนไม่น้อยกว่า 5,000 บาท
4. ไม่เป็นบุคคลล้มละลาย
5. ไม่เคยเป็นผู้ถูกดําเนินคดีหรืออยู่ในระหว่างดําเนินคดีเกี่ยวกับการกู้ยืมเงินกองทุน
กรณีกลุ่มบุคคล วงเงินกู้ไม่เกิน 50,000 บาท ชําระคืนภายใน 2 ปี วงเงินกู้ 50,001 - 100,000 บาท ชําระคืนภายใน 4 ปี และวงเงินกู้ 100,001 - 300,000 บาท ชําระคืนภายใน 5 ปี โดยมีคุณสมบัติดังนี้
1. เป็นผู้รับงานไปทําที่บ้านที่จดทะเบียน (กลุ่มบุคคล) กับกรมการจัดหางาน
2. ต้องมีสมาชิกกลุ่มกู้ร่วมกันไม่น้อยกว่า 5 คน
3. มีผลการดําเนินการและมีรายได้จากการรับงานไปทําที่บ้านหรือ มีหลักฐานการรับงานไปทําที่บ้านจากผู้จ้างงาน
4. มีทรัพย์สินหรือเงินทุนในการดําเนินกิจกรรมของกลุ่มรวมกันไม่น้อยกว่า 10,000 บาท
5. ไม่เคยเป็นผู้ถูกดําเนินคดีหรืออยู่ในระหว่างดําเนินคดีเกี่ยวกับการกู้ยืมเงินกองทุน
เอกสารประกอบการกู้เงินกองทุนเพื่อผู้รับงานไปทําที่บ้าน
1. สําเนาบัตรประจําตัวประชาชนของผู้กู้และผู้ค้ําประกัน หรือบัตรประจําตัวอื่นที่หน่วยงานของรัฐออกให้
2. สําเนาทะเบียนบ้านของผู้กู้และผู้ค้ําประกัน
3. โครงการที่ขอกู้ และรายละเอียดการประกอบกิจการของกลุ่มผู้รับงานฯ
4. แผนผังที่อยู่อาศัยของผู้กู้และที่ตั้งของสถานที่ทํางานของกลุ่มผู้รับงานฯ
5. สําเนาหลักฐานการจดทะเบียนกลุ่มผู้รับงานฯ
6.หนังสือยินยอมของคู่สมรสของผู้กู้ละผู้ค้ําประกัน
“สําหรับผู้ที่สนใจกู้ยืมเงินกองทุนฯ สามารถตรวจสอบคุณสมบัติและยื่นคําขอกู้เงินได้ที่สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัด ในท้องที่ที่ผู้รับงานไปทําที่บ้านได้จดทะเบียนไว้กับกรมการจัดหางาน ภายใน 31 สิงหาคม 2565 และทําสัญญากู้ยืมให้แล้วเสร็จภายในวันที่ 30 กันยายน 2565 หรือสอบถามรายละเอียดเพิ่มเติมที่ สายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน โทร. 1694” อธิบดีกรมการจัดหางาน กล่าว